আবদুল্লাহ ইবনে আল-মু'তাজ

**আবদুল্লাহ ইবনে আল-মু'তাজ** (; ৮৬১ – ২৯ ডিসেম্বর ৯০৮) ছিলেন খলিফা আল-মুতাযের পুত্র এবং একজন রাজনৈতিক ব্যক্তিত্ব। তবে তিনি প্রধানত একজন শীর্ষস্থানীয় আরবি কবি এবং আরবি কাব্যরীতির প্রাথমিক গবেষণামূলক গ্রন্থ *কিতাব আল-বাদি* এর রচয়িতা হিসেবেই বেশি পরিচিত। এই গ্রন্থটি আরবি সাহিত্যতত্ত্ব এবং সাহিত্য সমালোচনার অন্যতম আদি নিদর্শন হিসেবে বিবেচিত।

আল-মুক্তাফির অকাল মৃত্যুর পর তাকে আব্বাসীয় রাজবংশের খলিফা হিসেবে দায়িত্ব নিতে প্ররোচিত করা হয়েছিল। তিনি মাত্র একদিন ও এক রাত শাসন করতে সক্ষম হন। এরপর তাকে আত্মগোপন করতে বাধ্য করা হয় এবং পরবর্তীতে একটি প্রাসাদ ষড়যন্ত্রের মাধ্যমে তাকে শ্বাসরোধ করে হত্যা করা হয়। এই ষড়যন্ত্রের ফলেই তৎকালীন তেরো বছর বয়সী আল-মুক্তাদির সিংহাসনে আরোহণ করেন।

## জীবন
রাজকীয় বংশের রাজপুত্র এবং হারুন আল-রশিদের প্রপৌত্র হিসেবে সামারায় জন্মগ্রহণকারী ইবনুল মুতাযের শৈশব কেটেছে আব্বাসীয় খিলাফতের জটিল ষড়যন্ত্রের মধ্য দিয়ে। যখন ইবনুল মুতাযের বয়স ছিল মাত্র ছয় সপ্তাহ, তখন তার দাদা খলিফা আল-মুতাওয়াক্কিল আততায়ীর হাতে নিহত হন। এই ঘটনার মাধ্যমেই দীর্ঘ নয় বছরের 'সামারার নৈরাজ্য'  শুরু হয়। আবদুল্লাহ ইবনে আল-মু'তাজের পিতা এবং আব্বাসীয় খিলাফতের ১৩তম খলিফা আল-মুতায ৮৬৬ সালে ক্ষমতায় আসলেও ৮৬৯ সালে তাকেও হত্যা করা হয়। বালক আব্দুল্লাহ তার দাদি কাবিহার সাথে মক্কায় পালিয়ে গিয়ে প্রাসাদের শুদ্ধি অভিযান থেকে প্রাণে বেঁচে যান।

এর কিছুদিন পরই বাগদাদে ফিরে এসে তিনি রাজনীতি থেকে নিজেকে দূরে সরিয়ে নেন এবং একজন তরুণ রাজপুত্রের মতো আমোদ-প্রমোদময় জীবন যাপন শুরু করেন। এই সময়েই তিনি তার পরিচিত আনন্দ-ঘন বিষয়গুলো নিয়ে কাব্যচর্চা শুরু করেন।

৫ এপ্রিল ৯০২ থেকে ১৩ আগস্ট ৯০৮ পর্যন্ত রাজত্ব করার পর ইবনুল মুতাযের চাচাতো ভাই এবং ১৭তম খলিফা আল-মুক্তাফি মৃত্যুবরণ করেন। উজির আল-আব্বাস ইবনুল হাসান আল-জারজারায়ি আল-মুক্তাফির তেরো বছর বয়সী ভাই আল-মুক্তাদিরকে সিংহাসনে বসাতে চেয়েছিলেন, যাতে তিনি নিজেই পর্দার আড়াল থেকে ক্ষমতা পরিচালনা করতে পারেন। অনিচ্ছা সত্ত্বেও ইবনুল মুতায বিরোধী পক্ষ দ্বারা খিলাফতের দায়িত্ব নিতে সম্মত হন। তারা আশা করেছিলেন যে, তিনি কয়েক দশক ধরে চলা রাজবংশের ষড়যন্ত্রের অবসান ঘটাবেন। ১৭ ডিসেম্বর ৯০৮ সালে তার অভিষেক হয়, কিন্তু ওই দিনই তিনি ক্ষমতাচ্যুত হন। তিনি বাগদাদের প্রাসাদ থেকে পালিয়ে এক বন্ধুর বাড়িতে আত্মগোপন করেন। তবে ২৯ ডিসেম্বর তাকে খুঁজে বের করা হয় এবং শ্বাসরোধ করে হত্যা করা হয়। একজন কবির মতোই তিনি যেন ভবিষ্যদ্বাণী করে লিখেছিলেন:
চমৎকার এক রাত, কিন্তু বড্ড ছোট
আমি একে প্রাণ দিয়েছিলাম, তারপর নিজ হাতেই টুঁটি টিপে ধরলাম।
এবং আরও একটি কবিতা:

ফলশ্রুতিতে, আবদুল্লাহ ইবনে আল-মু'তাজজের পর তরুণ আল-মুক্তাদির ক্ষমতায় আসেন, যিনি আব্বাসীয় খিলাফতের ১৮তম খলিফা হিসেবে পরিচিত।

## রচনা
৮৮৮ সালে যখন তার বয়স ছিল মাত্র ২৭ বছর, তখন ইবনুল মুতায *কিতাব আল-বাদি* রচনা করেন, যা পরবর্তীকালে আরবি পণ্ডিতদের কাব্যচর্চার ভিত্তি স্থাপন করে। এর শিরোনামের অর্থ হতে পারে 'নতুন শৈলীর গ্রন্থ'। বইটির লক্ষ্য ছিল এটি দেখানো যে, বাশশার ইবনে বুরদ (মৃত্যু ১৬৭ বা ১৬৮/৭৮৪-৫), মুসলিম ইবনুল ওয়ালিদ (মৃত্যু ২০৮/৮২৩) বা আবু নুয়াস (মৃত্যু ১৯৮/৮১৩ ও ২০০/৮১৫ এর মধ্যে) এর মতো তথাকথিত "আধুনিক" (*মুহদাসুন*) কবিদের কাব্যশৈলী আসলে খুব বেশি "নতুন" নয় এবং এই শৈলীর কোনো বৈশিষ্ট্যই কুরআন, মুহাম্মদ (সা.) এর হাদিস ও সাহাবীদের বাণী এবং প্রাচীন কবিতায় অনুপস্থিত ছিল না।

চার্লস গ্রেভিল টুয়েটির মতে:ইবনুল মুতায একজন স্বতঃস্ফূর্ত কবি, মেজাজের দিক থেকে তিনি আবু নুয়াসের সমগোত্রীয়। বিষয় নির্বাচনে যেমন তার স্বাধীনতা ছিল, তেমনি বিষয়বস্তু উপস্থাপনায় তার দৃষ্টিভঙ্গিও ছিল অভিনব। তবে তাকে যা মূলত আধুনিক করে তুলেছে তা অন্য এক স্তরে বিদ্যমান এবং তা তাৎক্ষণিকভাবে স্পষ্ট নয়: তার সাহসী ও ইন্দ্রিয়গ্রাহ্য রূপকগুলোতে বুঁদ হয়ে থাকার এক পর্যায়ে হঠাৎ পাঠক সেই গভীরতর দৃষ্টিভঙ্গির দেখা পান।

### সংস্করণসমূহ
ইবনুল মুতাযের *দিওয়ানের* দুটি প্রধান সংস্করণ রয়েছে: মুহাম্মদ বদি শরীফ সম্পাদিত *দিওয়ান আশআর আল-আমির আবি আল-আব্বাস আব্দুল্লাহ ইবনে মুহাম্মদ আল-মুতায* (কায়রো: দার আল-মাআরিফ, ১৯৭৭-৭৮) এবং ইউনুস আহমদ আল-সামাররায়ি সম্পাদিত *শির ইবনে আল-মুতায* (বাগদাদ: ইরাকি তথ্য মন্ত্রণালয়, ১৯৭৮)। এই দুটির মধ্যে দ্বিতীয় সংস্করণটি বেশি নির্ভরযোগ্য।

আরেকটি সংস্করণ হলো আবদুল্লাহ ইবনে আল-মু'তাজ সম্পাদিত দিওয়ান ইবনে আল-মুতায   (দার সাদির)।

## আরও দেখুন

* আল-মুফাওয়িদ

## তথ্যসূত্র

## আরও পড়ুন

* 'Abd Allah ibn al-Mu'tazz, *Kitāb al-Badī‘*, ed. by Ignatius Kratchkovsky, Gibb Memorial New Series, 10 (London, 1935).
* G.B.H. Wightman and A.Y. al-Udhari, *Birds through a Ceiling of Alabaster: Three Abbasid Poets*, Penguin Books, 1975 ().
* Charles Greville Tuety (trans.), *Classical Arabic Poetry: 162 Poems from Imrulkais to Ma‘arri* (London: KPI, 1985), pp.&nbsp;247–63.

বিষয়শ্রেণী:আব্বাসীয় খলিফার পুত্র
বিষয়শ্রেণী:আব্বাসীয় খিলাফতের অধীন বাগদাদ
বিষয়শ্রেণী:আব্বাসীয় খিলাফতের কবি
বিষয়শ্রেণী:১০ম শতাব্দীর আরবি ভাষার কবি
বিষয়শ্রেণী:৯ম শতাব্দীর আরবি ভাষার কবি
বিষয়শ্রেণী:১০ম শতাব্দীর আরব ব্যক্তি
বিষয়শ্রেণী:৯ম শতাব্দীর আরব ব্যক্তি
বিষয়শ্রেণী:৯০৮-এ মৃত্যু
বিষয়শ্রেণী:৮৬১-এ জন্ম